प्रशासन ने परमिशन नहीं दी, 4 से ज्यादा लोगों के इकट्‌ठा होने पर बैन लगाया
Uttarakhand Communal Tensions; Permission Denied for Mahapanchayat in Purola लव जिहाद की कथित घटनाओं के विरोध में बुलाई थी। इसका ऐलान प्रधान संगठन ने किया था और इसे विश्व हिंदू परिषद, बजरंग दल और देवभूमि दल ने समर्थन दिया था।
लव जिहाद केस को लेकर उत्तराखंड के पुरोला कस्बे में 15 जून को होने वाली महापंचायत को परमिशन देने से जिला प्रशासन ने इनकार कर दिया है। उत्तरकाशी जिला प्रशासन ने कस्बे में धारा 144 लागू कर दी है, जिससे किसी भी इलाके में 4 या इससे ज्यादा लोग इकट्ठा नहीं हो सकेंगे।
यह महापंचायत हिंदूवादी संगठनों ने लव जिहाद की कथित घटनाओं के विरोध में बुलाई थी। इसका ऐलान प्रधान संगठन ने किया था और इसे विश्व हिंदू परिषद, बजरंग दल और देवभूमि रक्षा अभियान ने समर्थन दिया था।
दरअसल, पुरोला में पिछले महीने दो लोगों ने एक नाबालिग लड़की का अपहरण करने की कोशिश की थी। इनमें से एक आरोपी अल्पसंख्यक समुदाय का था। तब से पुरोला और आसपास के इलाकों में दोनों समुदायों के बीच सांप्रदायिक तनाव बढ़ गया है। महापंचायत बुलाने के पीछे ये घटना भी एक अहम वजह थी।
महापंचायत के खिलाफ SC ने नहीं सुनी याचिका
महापंचायत के खिलाफ बुधवार को सुप्रीम कोर्ट में एक याचिका दायर की गई। सुप्रीम कोर्ट की वेकेशन बेंच ने इस याचिका को सुनने से इनकार कर दिया, जिसके बाद याचिकाकर्ता ने याचिका वापस ले ली। हालांकि, कोर्ट ने याचिकाकर्ता को हाईकोर्ट जाने की इजाजत दी, जिसके बाद याचिकाकर्ता महापंचायत के खिलाफ उत्तराखंड हाईकोर्ट पहुंचे। हाईकोर्ट में कल इस मामले में सुनवाई होगी। 
52 पूर्व ब्यूरोक्रेट्स ने भी राज्य के चीफ सेक्रेटरी एसएस संधू को लेटर लिखकर महापंचायत पर बैन लगाने के लिए कहा था।
26 मई को हुई थी नाबालिग लड़की के अपहरण की कोशिश
बीते महीने की 26 तारीख को 14 साल की एक लड़की के अपहरण की कोशिश हुई थी। घटना में लड़की को बचा लिया गया था और पुलिस ने दोनों आरोपियों को गिरफ्तार कर लिया था। इसके बाद व्यापारी संगठनों और हिंदूवादी संगठनों ने पुरोला और पास के कस्बों में लव जिहाद के खिलाफ अभियान चलाया था।
इलाके में मुस्लिम समुदाय के खिलाफ लगाए गए पोस्टर
न्यूज एजेंसी के मुताबिक घटना के बाद इलाके में मुस्लिम लोगों की दुकानों पर पोस्टर लगाए गए थे कि लव जिहाद करने वाले लोग कस्बा छोड़कर चले जाएं, वर्ना उन्हें अंजाम भुगतना पड़ेगा। इसके बाद से पुरोला में अल्पसंख्यक समुदाय के लोगों की 40 से ज्यादा दुकानें नहीं खुल रही हैं। वहीं, कई लोग कस्बा छोड़कर भी चले गए हैं।
उधर, मुस्लिम समुदाय के लिए काम करने वाले मुस्लिम सेवा संगठन ने 18 जून को देहरादून में महापंचायत बुलाने का ऐलान किया है। उत्तराखंड वक्फ बोर्ड और स्टेट हज कमेटी ने मुख्यमंत्री धामी से पुरोला के मुसलमानों की सुरक्षा सुनिश्चित करने की अपील की है।
DGP बोले- किसी को कानून तोड़ने की परमिशन नहीं
उत्तराखंड के डायरेक्टर जनरल ऑफ पुलिस अशोक कुमार ने कहा कि किसी को कानून तोड़ने की परमिशन नहीं दी जाएगी। इससे पहले, इलाके में तनाव बढ़ने पर उत्तरकाशी के DM अभिषेक रुहेला और एसपी अर्पण यदुवंशी सोमवार को पुरोला पहुंचे थे। उन्होंने स्थानीय लोगों से शांति बनाए रखने और किसी के बहकावे में नहीं आने की गुजारिश की थी।
मुख्यमंत्री धामी ने लव जिहाद को लेकर बुलाई थी बैठक
9 जून को मुख्यमंत्री पुष्कर सिंह धामी ने लव जिहाद को लेकर मीटिंग बुलाई थी। धामी ने कहा था कि लव जिहाद के मामलों की गहराई से जांच की जाएगी।
लॉ एंड ऑर्डर डीजीपी वी मुरुगसेन ने कहा कि बीते दिनों में उत्तरकाशी, विकास नगर और दूसरे इलाकों में लड़कियों के घर से भागने की कई घटनाएं सामने आई हैं। इससे स्थानीय लोगों में आक्रोश बढ़ रहा है। मामलों में एफआईआर दर्ज कर ली गई हैं। पुलिस शांति बनाए रखने के लिए काम कर रही है।
दरअसल, गढ़वाल रीजन में पिछले 2 हफ्तों में ऐसी 6 घटनाएं सामने आ चुकी हैं, जिनसे तनाव बढ़ा है। 8 जून को उत्तरकाशी के अराकोट इलाके में नेपाली मूल की 2 लड़कियों को किडनैप करने की कोशिश हुई थी। इसका आरोप नवाब नाम के शख्स पर लगा था।